作者:吳泳
標題:賀新涼・賀新郎
內容:額扣龍墀苦。對南宮、春風侍女，掉頭不顧。烽火連營家萬里，漠漠黃沙吹霧。莽關塞、白狼玄兔。如此江山俱破碎，似輸棋、局滿枰無路。彈血淚，迸如雨。輕帆且問夔州戍。俯江流、桑田屢改，陣圖猶故。抱此孤忠長耿耿，痛恨年華不與。但月落、荒洲絕嶼。君與鶴山皆人傑，倘功名、到手還須做。平灩澦，洗石鼓。